4. listopada 2019.

**OBJAVA ZA MEDIJE**

**Ostvarena suradnja razmjene edukativnog programa između Rijeke 2020 i Grada Varaždina**

Više od 1400 građana pohađalo je seminare, konferencije i radionice programa Učionice Rijeke 2020

**Danas je u Varaždinu predstavljen edukativni program Učionice koji je sastavni dio projekta Rijeka 2020 – Europska prijestolnica kulture, osmišljen u svrhu izgradnje novih i osnaživanja postojećih znanja i vještina kod profesionalaca u kulturi. Tvrtka Rijeka 2020, zadužena za provedbu programa Europske prijestolnice kulture 2020. i Grad Varaždin potpisali su suradnju koja se sastoji od razmjene programa jačanja kapaciteta u području kulturne produkcije koji je osmišljen u okviru programa Učionica.**

Cjelokupni program Učionice koncipiran je kao smislena cjelina istraživačkih, obrazovnih i potpornih aktivnosti koje podrazumijevaju aktivno oblikovanje, aktivnosti razvoja, intervencije, motivacijske procese te transformaciju potencijala zajednice u produktivan, djelotvoran i dugotrajan ljudski te kulturni kapital. Edukativne programe koje je u proteklom razdoblju organizirala tvrtka Rijeka 2020 **pohađalo je 1455 polaznika, građana Rijeke i ostalih gradova.**

**Grad Varaždin je prepoznao rezultate edukativnog programa Učionice i preuzet će sličan model organizacije i provedbe edukacijskih aktivnosti, koje kao kandidat za Europsku prijestolnicu mladih 2022. godine, vidi kao priliku za jačanje kapaciteta zajednice.** Program koji će Učionica izraditi po uzoru na praksu iz Rijeke, ponajprije će se odnositi na uspješno provedene kontinuirane edukacijske programe imajući na umu potrebe kulturnog sektora grada Varaždina.

**Sandra Malenica, zamjenica gradonačelnika Grada Varaždina** naglašava kako će se programom Učionice Rijeke 2020, koji će biti posebno pripremljen za Grad Varaždin, podići kapaciteti svih budućih korisnika i sudionika kulturnih događanja u Varaždinu. Gđa. Malenica je dodala kako „kultura i umjetnost nisu samo ukras društva, već angažirana aktivnost ako joj se na taj način pristupi. Rijeka je tu napravila veliki iskorak i nadam se da će djelić te atmosfere preći i na Varaždin te da će što više Varaždinaca posjetiti otvorenje Europske prijestolnice kulture, ali i sve ostale programe koje Rijeka 2020 priprema za sljedeću godinu.“

**Program “Učionica” priprema Rijeku za 2020. godinu i osvjetljava put budućeg razvoja riječke kulture**

**U razdoblju od 2017. godine do danas za 1455 polaznika i sudionika u sklopu Učionice organizirano je 15 radionica, 8 seminara, predkonferencijskih programa i konferencija, 6 kontinuiranih edukacijskih programa koji uključuju 32 radionice i 312 mentorskih sati i 3 međunarodna projekta**. U programe Učionice bila su uključena 122 nacionalna i međunarodna predavača i izrađeno je sedam edukacijskih skripti koje su popratile seminare, radionice i pretkonferencijske program.

Teme i sadržaji dosad održanih aktivnosti te broj uključenih građana i kulturnih djelatnika dokazuju da program Učionice doprinosi razvoju cjelokupnog kulturnog sektora Rijeke i regije te jača razvoj kreativnih industrija. Spomenuti edukacijski programi dotaknuli su se raznolikih tema od kojih je značajan dio važan u realizaciji projekta Europske prijestolnice kulture. Program Učionice dokaz je kako su velike titule prilika da se učini nešto više za osobni i profesionalni razvoj pojedinaca uključenih u programe te doprinese jačanju organizacija koje će provoditi programe.

**Irena Kregar Šegota, direktorica partnerstava i komunikacja Rijeke 2020** istaknula je kako jeRijeka u pripremu projekta Europske prijestolnice kulture i u samoj kandidaturi cijeli projekt postavila imajući u vidu tri temeljna aspekta. Jedan je bio izgradnja kulturne infrastrukture koja je Rijeci nedostajala, drugi je bio organizacija kulturno-umjetničkog programa za 2020, a treći – dugoročno gledano, možda i najvažniji – ulaganje u edukaciju ljudi, razvoj publike i osnaživanje kulturnog sektora za nastavak provođenja kulturnih programa i nakon 2020, kao godine nošenja titule.

Učionica je u suradnji sa Sveučilištem u Rijeci osmislila i provela obavljanje prakse u drugom semestru akademske godine 2018./2019. - **Stručna praksa u kulturi**. Stručne prakse, odnosno boravak na međunarodnim i nacionalnim kulturnim manifestacijama u lipnju ove godine organizirane su i u okviru kontinuirane edukacije **Produkcija u kulturi** za sve polaznike koji su odslušali sve module i dobili diplome za uspješno završenu edukaciju.

Također, u pripremi je pokretanje programa **cjeloživotnog obrazovanja International Development of Cultural Projects – Sveučilište u Rijeci u partnerstvu sa Scienes Po Bordeaux**. Program se razvija te se planira realizirati na ljeto 2020. godine.

**Edukacije Učionice skreću pažnju na potrebe publike i uvećavaju šanse nezaposlenih na tržištu rada**

U dosadašnjem radu Učionice ističu se četiri kontinuirana edukativna programa. **“[Aplause please](https://rijeka2020.eu/prijavi-se-javni-poziv-za-sudjelovanje-u-kontinuiranom-obrazovnom-programu-na-temu-razvoja-publike/)”** je program namijenjen djelatnicima u kulturi s ciljem izgradnje boljeg razumijevanja publike i potreba publike te poboljšanja suradnje raznih kulturnih organizacija. Program **“Razvoj organizacija”** proveden je u suradnji s udrugom SMART a tiče se stjecanja korisnih znanja u području pisanja projekata za prijave na EU fondove, prikupljanja financijskih sredstava za realizaciju projekata, vođenja projekata i sl. **“[Produkcija u kulturi](https://rijeka2020.eu/educiraj-se-postani-producent-u-kulturi/)”** je edukativni program koji je pružio šansu, između ostaloga, i nezaposlenim osobama za stjecanje vještina i kompetencija za bolje pozicioniranje na tržištu rada i ulazak u svijet poduzetništva. **“T**[**ehničke produkcije kulturnih i umjetničkih događanja**](https://rijeka2020.eu/prijave-za-obrazovni-program-tehnicka-produkcija-kulturnih-i-umjetnickih-dogadanja/)**”** predstavljaju edukativni program usvajanja znanja u području tehničke produkcije događaja čemu pripadaju teme poput: sigurnosti, postavljanja izložbi i scenografije, postavljanje konstrukcija, osnova scenske rasvjete i sl.

**Virtualna biblioteka koja sadrži sve edukativne skripte Učionice**

U sklopu programa Učionice do sad je objavljeno sedam edukativnih skripti s održanih seminara i konferencija. Ove će skripte biti objavljene u sklopu Virtualne biblioteke koja je u izradi i koja će, osim edukativnih materijala i dokumenata, okupiti i sve video-materijale nastale na edukacijama. Naslovi publikacija programa Učionice prate naslove pojedinih edukativnih programa: **Kako komunicirati EPK?, Applause please!, Novi modeli upravljanja kulturnim resursima, Uključivanje zajednice/Angažirane umjetničke prakse, Business 2 Culture, Organizacija kulturnih događanja i Brendiranje kulture.**

Zahvaljujući programu Učionice uspostavljena su partnerstva s međunarodnim organizacijama poput mreže **IETM – International network for contemporary performing arts, Tandem Cultural Capitals,** **Trans Europe Halles i Cultural Diplomacy platformom.**

**U Rijeci se održava središnji plenarni skup Međunarodne mreže za suvremene izvedbene umjetnosti IETM**

**Rijeka će od 24. do 27 listopada ugostiti središnji plenarni skup Međunarodne mreže za suvremene izvedbene umjetnosti IETM posvećen odnosu publike i umjetnika.** U Rijeci se očekuje oko 500 umjetnika, izvođača, profesionalaca u kulturi, producenata i kulturnih menadžera iz cijelog svijeta. Rijeka se time ponosno pridružuje gradovima poput Berlina, Sofije, Budimpešte, Berlina, Glasgowa, Krakova i Kopenhagena, koji su ugostili IETM, čiji su trajni ciljevi međunarodne koprodukcije, suradnički projekti i procesi, mobilnost umjetnika i razmjena profesionalnih znanja. **Središnja tema plenarnog sastanka IETM-a u Rijeci je publika i uključivanje zajednica, s ciljem da se potakne novo razumijevanje razvoja publike te da se prodube postojeći koncepti povezani s razvojem publike.**

**Budući planovi Učionice, vezani za institucionaliziranje djelovanja, nose pozitivnu poruku za budućnost riječke kulture. Rijeka će nakon završetka edukativnih programa Učionice biti bogatija stručnjacima u kulturnoj produkciji i organizaciji događaja što predstavlja važan zalog za vrijeme nakon što završi prijestolnička 2020. godina.**

**Europska prijestolnica kulture u narednim tjednima nastavlja s predstavljanjem bogatog kulturnog programa koji će se u Rijeci održati 2020. godine, a čije predstavljanje će trajati do kraja rujna i tijekom listopada ove godine.** Rijeka 2020 – Europska prijestolnica kulture svojim se programom sljedeće godine priključuje proslavi europske kulturne raznolikosti. Vrijednosti koje su utkane u programsku koncepciju i koje se reflektiraju u programu jesu hrabrost, neobičnost, progresivnost i ambicioznost, a sve to čini riječku „luku različitosti“ koju će u 2020. godini kroz bogat umjetnički program doživjeti hrvatska i svjetska publika.

Unaprijed zahvaljujem na cjelovitoj objavi i srdačno Vas pozdravljam.

**Rijeka 2020 – Odnosi s medijima**

Nela Simić

[nela.simic@rijeka2020.eu](mailto:nela.simic@rijeka2020.eu),

M. 092 188 4118